6. โครงการในอนาคต

หลายปีที่ผ่านมาบริษัทมีการเติบโตอย่างต่อเนื่องทั้งจากการเติบโตภายในองค์กรเองและจากการใช้กลยุทธ์ควบและซื้อหรือครอบงำกิจการ
(Merger & Acquisition)
การเติบโตบนพื้นฐานของการยึดมั่นในธุรกิจหลักที่เป็นผู้ผลิตและส่งออกอาหารทะเลแช่แข็งและอาหารกระป๋องเพิ่มความแข็งแกร่งให้กลุ่มบริษัทเป็นอย่างมาก
เนื่องจากเกิดการแลกเปลี่ยนความเชี่ยวชาญทางด้านการผลิต กลยุทธ์ทางการค้า ทางเทคนิค
และสารสนเทศอื่นๆ จากในอดีตที่บริษัทเป็นเพียงผู้ผลิตตามคำสั่งของลูกค้า (Original
Equipment Manufacturer) ปัจจุบันยังเป็นเจ้าของ
แบรนด์เนมที่มีชื่อเสียงและเป็นที่ยอมรับของสหรัฐอเมริกา ได้แก่ ชิคเก้นออฟเดอะซี
(ผลิตภัณฑ์ปลาทูน่าและอาหารทะเลบรรจุกระป๋อง) ฟิชโช (อาหารว่าง) ซีเล็ค (ผลิตภัณฑ์ปลาทูน่า)
และ โปรฟีด (อาหารกุ้ง) ที่มีชื่อเสียงในประเทศไทย
บริษัทมุ่งมั่นที่จะสร้างความแข็งแกร่งของแบรนด์เนมภายใต้กลุ่มไทยยูเนี่ยน
ไม่ว่าจะเป็นการกำหนดกลยุทธ์ในการบริหารแบรนด์เนมที่มีอยู่ให้แข็งแกร่งและครองส่วนแบ่งตลาดให้มากขึ้น
หรือการแสวงหาแบรนด์เนมใหม่ที่สามารถสร้างศักยภาพให้กลุ่มบริษัทในการตอบสนองความต้องการของลูกค้าทั่วโลกได้อย่างครบวงจร

การเติบโตของบริษัท ไทร-ยูเนี่ยน ซีฟู้ดส์ หรือ ที่รู้จักกันในนาม ชิคเก้นออฟเดอะซี
รวมถึงการฟื้นตัวของธุรกิจกุ้ง และธุรกิจอาหารกุ้ง เป็นปัจจัยหลักของการเติบโตในปี 2546
การพัฒนาสินค้าให้มีคุณภาพ
และสร้างความหลากหลายให้แก่ลูกค้าเป็นสิ่งสำคัญที่จะทำให้บริษัทสามารถไปสู่เป้าหมายที่วางไว้
รวมถึงการเสนอผลิตภัณฑ์ใหม่เข้าสู่ตลาดไม่ว่าจะเป็นผลิตภัณฑ์จากกุ้งขาวที่มีราคาต่ำกว่ากุ้งกุลาดำ
ปลาทูน่าและปลาแซลมอลบรรจุในถุงอะลูมิเนียม (pouch) และผลิตภัณฑ์อื่นๆ เป็นต้น

บริษัทยังคงให้ความสำคัญต่อการบริหารต้นทุนที่มีประสิทธิภาพ ไม่ว่าจะเป็นการวางแผนการผลิต
การปรับปรุงและเพิ่มประสิทธิภาพในการผลิต
การบริหารต้นทุนทางการผลิตโดยเฉพาะต้นทุนวัตถุดิบซึ่งเป็นส่วนประกอบหลักของต้นทุน และ
การใช้ทรัพยากรในองค์กรอย่างมีประสิทธิภาพ จะเห็นว่าเพียงแค่บริษัทมีกำไรขั้นต้นจากการขายดีขึ้น
1% บริษัทสามารถสร้างผลกำไรเข้าบริษัทได้ถึง 340 ล้านบาท (คำนวณจากยอดขายปี 2545)
ดังเช่นในปี 2545 อัตรากำไรขั้นต้นของบริษัทสูงถึงร้อยละ 18.2 เพิ่มขึ้นร้อยละ 1.7 จากร้อยละ
16.5 ในปี 2544
บริษัทสามารถสร้างกำไรภายใต้ยอดขายที่ลดลงและผลขาดทุนจากอัตราแลกเปลี่ยนที่สูง
การบริหารต้นทุนอย่างมีประสิทธิภาพจะช่วยให้บริษัทมีความสามารถในการแข่งขันได้ดีขึ้น

เนื่องจากการดำเนินธุรกิจส่วนใหญ่อยู่ในรูปเงินเหรียญสหรัฐ ความผันผวนของค่าเงินบาทระหว่างปี
2545
ทำให้บริษัทต้องปรับเปลี่ยนกลยุทธ์ในการบริหารเงินตราต่างประเทศให้สอดคล้องกับสถานการณ์มากขึ้นเพื่อลดความแกว่งตัวของผลกำไรหรือขาดทุนจากอัตราแลกเปลี่ยนหรือกระแสเงินสดที่จะได้รับ
เครื่องมือที่ใช้ป้องกันความเสี่ยงที่ใช้ในปัจจุบันได้แก่ สัญญาซื้อขายเงินตราต่างประเทศล่วงหน้า

การดำเนินธุรกิจด้วยความโปร่งใสและมีบรรษัทภิบาลที่ดี เป็นสิ่งที่ผู้บริหารตระหนักถึงอยู่เสมอ
รวมถึงการให้ความสำคัญในการเปิดเผยข้อมูลต่อผู้ถือหุ้นและนักลงทุน อย่างถูกต้องและทันเหตุการณ์
นอกจากนี้บริษัทมีนโยบายในการจ่ายเงินปันผลให้แก่ผู้ถือหุ้นอย่างสม่ำเสมอโดยในอดีตจ่ายในอัตราที่ไม่ต่ำกว่าร้อยละ
50 ต่อปี แต่ตั้งแต่ผลการดำเนินงานประจำปี 2544
บริษัทมีการจ่ายเงินปันผลในอัตราไม่ต่ำกว่าร้อยละ 70 ต่อปี
รวมถึงบริษัทมีนโยบายการจ่ายเงินปันผลปีละ 2 ครั้งตั้งแต่ผลการดำเนินงานตั้งแต่ปี 2545
เป็นต้นไป ซึ่งทำให้ผู้ลงทุนได้รับผลตอบแทนจากการลงทุนสูงขึ้นและเร็วขึ้น
นอกจากนี้บริษัทยังสามารถบริหารเงินได้อย่างมีประสิทธิภาพมากยิ่งขึ้นโดยเฉพาะการใช้สิทธิประโยชน์จากธุรกิจที่ได้รับส่งเสริมการลงทุน(BOI)
ซึ่งสามารถยกเว้นภาษีเงินได้นิติบุคคลเป็นระยะเวลา 8 ปี
บริษัทตระหนักถึงความสำคัญของสิทธิดังกล่าวเป็นอย่างยิ่ง
จึงมุ่งมั่นที่จะบริหารธุรกิจให้ได้รับประโยชน์ของภาษีที่ประหยัดได้ให้มากที่สุดภายใต้กรอบข้อบังคับของบัตรส่งเสริม